Dio sunca / Za mojim tragom
"Dio sunca / Za mojim tragom" druga je singl ploča nekadašnjeg sarajevskog pop rok pjevača Selvera Brdarića. Objavila ga je izdavačka kuća Diskoton u aprilu 1978. Na A-strani je pjesma "Dio sunca" čija je prva javna izvedba bila na festivalu Vaš šlager sezone iste godine. Muziku za obje pjesme napisao je Faruk Hasanbegović, aranžmane saksofonist grupe Ambasadori Andrej Stefanović, a tekstove Zvonimir Golob. Pjevanje Brdarića pratio je Revijski orkestar Radiotelevizije Sarajevo uz dirigentsku palicu Esada Arnautalića. Pjesme su komponirane u stilu šlagera i pop-muzike pogodnim za nastupe na festivalima ove vrste muzike kao i radio i televizijskom emitovanju. Ovo je drugi solistički projekt Selvera Brdarića, koji je u to vrijeme nastupao s pop rok grupom COD. Fotografiju i dizajn za omot uradio je Dragan S. Stefanović.